આપણે જન્મીએ ત્યારથી મરીએ ત્યાં સુધીમાં શરીર અને મન સતત બદલાતાં રહેતાં હોય છે, તો પછી પહેલેથી છેલ્લે સુધી, સળંગ, સ્થિર, એકધારું એવું શું કશું જ નથી? છે. એ છે જીવ, ધ લાઈફ. એને આત્મા કહો, ચેતના કહો કે બીજું જે કંઈ પણ કહો, હું એને જીવ તરીકે ઓળખવું વધુ પસંદ કરું છું, કારણ કે જીવ એ એકદમ સીધોસાદો, ભાર વિનાનો શબ્દ છે. જીવ સ્થિર છે, સળંગ છે. આપણે ઊંઘી જઈએ ત્યારે પણ જીવ તો હોય જ છે. મન સળંગ નથી. એ રાત્રે ઠપ્પ થાય, ઉંમર સાથે બદલાતું જાય, એ બાળક-યુવાન-વૃદ્ધ થાય. પણ જીવ તો એનો એ જ.